Steffen Munch Hansen Ved de danske mesterskaber i veterancykling på banen i Ballerup blev CCH Hjørrings 63-årige Steffen Munch Hansen den helt store medaljesluger med ikke mindre end to sølv- og en guldmedalje. Guld i forfølgelsesløb Bedst gik det i 2 km forfølgelsesløb, hvor Steffen indhentede alle sine modstandere, og vandt et suverænt mesterskab. På forhånd var Steffen udpeget som en af favoritterne, men alligevel var det overraskende, at Steffen kunne vinde så overbevisende. Kanontid Tiden i den indledende tidskørsel var så god, at den ville have indbragt en 4. plads ved verdensmesterskaberne i Melbourne. Banen i Melbourne er ca. fire sekunder hurtigere end banen i Ballerup, og trækkes det fra Steffens tid, ville den have givet en sølvmedalje. Desværre for Steffen indhentede han modstanderen i finalen tre omgange før mål, og når det sker, bliver løbet skudt af, og han fik derfor ikke noteret nogen tid i det heat, som nok ville have været det hurtigste. Pause på 42 år Det er kun er anden gang efter en pause på 42 år, at Steffen kører løb på bane, og selv om han i den sidste måned har valfartet mellem hjemmet i Sæby og til træning på banen i Ballerup, regner han med, at tiden kan forbedres så meget med specialtræning, at han kan komme op i den absolutte verdenselite. Medaljeregnen Ud over guldmedaljen i forfølgelsesløbet, blev det til sølvmedaljer i sprint, i 500 m på tid og i 12 km pointløb. Det lykkedes således ikke at gentage sejren i pointløbet fra sidste år, hvor Steffen som ukendt rytter snød favoritterne. I år var der 25 mand, som passede på ham, og som den mest uerfarne rytter i feltet, var Steffen yderst tilfreds med både den og den øvrige medaljehøst. Også god på landevej Han har derfor fået noget at tænke på, da han også hører blandt de stærkeste veteranlandevejsryttere i Danmark, og da der er Nordiske mesterskaber i landevejscykling i hjembyen Sæby næste år, vil han også gerne gøre en god figur der.

Referat:
Ved de danske mesterskaber i veterancykling på bane, vandt 63-årige Steffen Munch Hansen fra CCH Hjørring 1 guld- og to sølvmedaljer.